คลังชงสภาหนุนอินฟาร์สตักเจอร์
คลังเตรียมเสนอสภาฯ ขอใส่ทุนประเดิม 15 ล้านเหรียญสหรัฐ ในกองทุนอินฟาร์สตักเจอร์ เพื่อพัฒนาโครงสร้างพื้นฐานในอาเซียน
11 เม.ย. 2554

คลังเตรียมเสนอสภาฯ ขอใส่ทุนประเดิม 15 ล้านเหรียญสหรัฐ ในกองทุนอินฟาร์สตักเจอร์ เพื่อพัฒนาโครงสร้างพื้นฐานในอาเซียน 
นายกรณ์ จาติกวณิช รมว.คลัง เปิดเผยผลการประชุมรัฐมนตรีคลังอาเซียน ที่บาหลีว่า  ประเด็นหลักที่หารือร่วมกันได้แก่แนวโน้มความร่วมมือทางการเงิน การคลัง เช่นแนวทางความร่วมมือในการกำหนดอัตราภาษีที่เกี่ยวข้องเพื่อไม่ให้ประเทศในอาเซียนแข่งกันลดภาษีเพื่อเชิญชวนให้ประเทศอื่นเข้ามาลงทุน เช่นการลงทุนในกองทุนการบริโภค หรือ กองทุนอินฟาร์สตักเจอร์ เพื่อลงทุนในโครงสร้างพื้นฐาน เบื้องต้น ประเดิมเงินลงทุน 500 ล้านเหรียญสหรัฐ โดยของไทยตั้งเป้าหมายใส่ทุนประเดิม 15 ล้านเหรียญสหรัฐ ซึ่งจะต้องนำเรื่องเสนอให้ที่ประชุมรัฐสภาพิจารณาอนุมัติแผนการลงทุนในโครงการดังกล่าว 
นอกจากนี้ ยังตั้งเป้าหมายว่าระยะยาวจะเสนอให้ใช้ทุนสำรองทางการเงินระหว่างประเทศซื้อพันธบัตรที่กองทุนดังกล่าวจะออกมาเพื่อระดมทุนสำหรับการเข้าไปลงทุนในโครงสร้างพื้นฐานของประเทศสมาชิกในอาเซียน ทำให้สามารถนำเอาเงินทุนสำรองฯ มาลงทุนในภูมิภาคได้ แทนที่จะไปซื้อพันธบัตร หรือตราสารของสหรัฐ และยุโรป ซึ่งไม่มีประโยชน์ต่อการพัฒนาประเทศในแถบอาเซียน